তথ্যবিবরণী নম্বর : ৮৫৯

**চট্টগ্রামে বিজিবি-বিএসএফ রিজিয়ন কমান্ডার ও ফ্রন্টিয়ার**

**আইজি পর্যায়ে ৪ দিনব্যাপী সীমান্ত সমন্বয় সম্মেলন শুরু**

ঢাকা, ২৭ ভাদ্র (১১ সেপ্টেম্বর):

বর্ডার গার্ড বাংলাদেশ (বিজিবি) এর সরাইল, চট্টগ্রাম ও কক্সবাজার রিজিয়নের রিজিয়ন কমান্ডার এবং ভারতের বর্ডার সিকিউরিটি ফোর্স (বিএসএফ) এর ত্রিপুরা, মিজোরাম ও কাচার এবং মেঘালয় ফ্রন্টিয়ারের ফ্রন্টিয়ার আইজি পর্যায়ে ৪ দিনব্যাপী (১১-১৪ সেপ্টেম্বর) সীমান্ত সমন্বয় সম্মেলন আজ চট্টগ্রামের হালিশহরস্থ বিজিবি চট্টগ্রাম রিজিয়ন সদর দপ্তরে শুরু হয়েছে।

বিজিবি’র চট্টগ্রাম রিজিয়ন কমান্ডার ব্রিগেডিয়ার জেনারেল মোঃ সাজেদুর রহমান, বিজিবিএম এর নেতৃত্বে ১৯ সদস্যের বাংলাদেশ প্রতিনিধিদল সম্মেলনে অংশগ্রহণ করেছেন। বাংলাদেশ প্রতিনিধিদলে বিজিবি’র সরাইল রিজিয়ন কমান্ডার ব্রিগেডিয়ার জেনারেল মোঃ শহিদুল ইসলাম, পিবিজিএমসহ সকল রিজিয়নের অধীনস্থ সংশ্লিষ্ট সেক্টর কমান্ডারগণ, বিজিবির স্টাফ অফিসারবৃন্দ, স্বরাষ্ট্র মন্ত্রণালয়, পররাষ্ট্র মন্ত্রণালয়, ভূমি রেকর্ড ও জরিপ অধিদপ্তর, যৌথ নদী কমিশন এবং জরিপ অধিদপ্তরের সংশ্লিষ্ট কর্মকর্তাবৃন্দ অংশগ্রহণ করেছেন।

অপরদিকে, বিএসএফ মেঘালয় ফ্রন্টিয়ারের ফ্রন্টিয়ার আইজি শ্রী প্রদীপ কুমার, আইপিএস (Shri Pradip Kumar, IPS) এর নেতৃত্বে ৭ সদস্যের ভারতীয় প্রতিনিধিদল সম্মেলনে অংশগ্রহণ করেছেন। ভারতীয় প্রতিনিধিদলে বিএসএফ মেঘালয় এবং মিজোরাম ও কাচার ফ্রন্টিয়ারের আইজিগণ ছাড়াও সংশ্লিষ্ট সেক্টরের ডিআইজিগণ, বিএসএফের স্টাফ অফিসারবৃন্দ, ভারতের স্বরাষ্ট্র ও পররাষ্ট্র মন্ত্রণালয়ের সংশ্লিষ্ট কর্মকর্তাবৃন্দও অন্তর্ভুক্ত রয়েছেন।

সম্মেলনে সমন্বিত সীমান্ত ব্যবস্থাপনা পরিকল্পনা কার্যকরভাবে বাস্তবায়ন, দুই বাহিনীর মধ্যে বিদ্যমান পারস্পরিক আস্থা ও সৌহার্দ্য বৃদ্ধি, দ্বিপাক্ষিক সম্পর্ক উন্নয়ন এবং পারস্পরিক স্বার্থসংশ্লিষ্ট বিভিন্ন বিষয় নিয়ে আলোচনা হয়েছে।

উল্লেখ্য, আগামী ১৪ সেপ্টেম্বর ২০২৩ তারিখে যৌথ আলোচনার দলিল (Joint Records of Discussion) স্বাক্ষরের মধ্য দিয়ে ৪ দিনব্যাপী সীমান্ত সম্মেলন শেষ হবে। সম্মেলন শেষে একই দিন ভারতীয় প্রতিনিধিদলের দেশে ফেরার কথা রয়েছে।

#

শরীফুল/পাশা/মোশারফ/জয়নুল/২০২৩/২১১০ঘণ্টা

তথ্যবিবরণী                                                                                                      নম্বর : ৮৫৮

**বিশ্বনেতারা শেখ হাসিনাকে সম্মানের চোখে দেখেন**

**--পানিসম্পদ উপমন্ত্রী**

শরীয়তপুর, ২৭ ভাদ্র (১১ সেপ্টেম্বর) :

পানি সম্পদ উপমন্ত্রী একেএম এনামুল হক শামীম বলেছেন, জনগণের অধিকার, সাংবিধানিক শাসন ও সুস্থ স্বাভাবিক রাষ্ট্রের প্রাণ গণতন্ত্র পুনঃপ্রতিষ্ঠায় প্রধানমন্ত্রী শেখ হাসিনার অবদান অবিস্মরণীয়। তাঁর নেতৃত্বে বাংলাদেশ উন্নয়নের মহাসড়কে পৌঁছে গেছে। স্বাধীনতার পর বাংলাদেশে যা কিছু অর্জন জননেত্রী শেখ হাসিনা ও আওয়ামী লীগের হাত ধরেই। তিনি তাঁর মেধা, যোগ্যতা, দক্ষতা, সততা ও অভিজ্ঞতা দিয়ে সারাবিশ্বকে নেতৃত্ব দিতে পারেন। এ কারণেই বিশ্বনেতৃবৃন্দও বঙ্গবন্ধু কন্যা শেখ হাসিনাকে সম্মানের চোখে দেখেন। বিশ্বনেতৃবৃন্দও মনে করেন বঙ্গবন্ধুর বাংলাদেশ, বঙ্গবন্ধু কন্যা শেখ হাসিনার কাছেই নিরাপদ।

আজ শরীয়তপুরের নড়িয়ায় পৌরসভার উন্নয়ন সভায় প্রধান অতিথির বক্তব্যে উপমন্ত্রী এসব কথা বলেন।

উপমন্ত্রী বলেন, তারেক রহমান লন্ডন থেকে ক্ষমতার দিবাস্বপ্ন দেখেছেন, সেখানেও হতাশা কাজ করছে। ব্রিটিশ প্রধানমন্ত্রী ঋষি সুনাক যেভাবে প্রধানমন্ত্রী শেখ হাসিনাকে সম্মান জানিয়েছেন তা দেখে বিএনপির নাওয়া-খাওয়া বন্ধ হয়ে গেছে। তাদের আন্দোলন ব্যর্থ আন্দোলন হিসেবে পরিচিতি লাভ করেছে। বিএনপি নেতাদের মুখ কালো হয়ে গেছে।

উপমন্ত্রী বলেন, বিএনপি গুজবের রাজনীতি করে। তাদের রাজনৈতিক পরাজয় হয়েছে। নেতাকর্মীদের ভুল বুঝিয়ে তারা অবৈধভাবে ক্ষমতায় আসতে চায়। সংবিধান অনুযায়ী নির্বাচন কমিশনের অধীনেই আগামী নির্বাচন অনুষ্ঠিত হবে। আর সেই নির্বাচনে বঙ্গবন্ধু কন্যা শেখ হাসিনা পঞ্চম বারের মতো ক্ষমতায় আসবেন। এ দেশের জনগণ একমাত্র জননেত্রী শেখ হাসিনার নেতৃত্বে ঐক্যবদ্ধ।

নড়িয়া পৌরসভার মেয়র এডভোকেট আবুল কালাম আজাদের সভাপতিত্বে সভায় বক্তব্য রাখেন, আওয়ামী লীগের কেন্দ্রীয় বিজ্ঞান ও প্রযুক্তি বিষয়ক উপ-কমিটির সদস্য জহির সিকদার, নড়িয়া উপজেলা নির্বাহী কর্মকর্তা শরৎ চন্দ্র বৈদ্য, উপজেলা আওয়ামী লীগের সাধারণ সম্পাদক হাসানুজ্জামান খোকন, উপজেলা ভাইস চেয়ারম্যান জাকির বেপারী, পৌরসভা আওয়ামী লীগের সভাপতি শহিদুল ইসলাম, সাধারণ সম্পাদক জাফর শেখ প্রমুখ। এসময় পৌরসভার সকল কাউন্সিলর ও কর্মকর্তা এবং স্থানীয় আওয়ামী লীগ ও সহযোগী সংগঠনের নেতৃবৃন্দ উপস্থিত ছিলেন।

পরে নড়িয়া বিহারী লাল উচ্চ বিদ্যালয় প্রাঙ্গণে ৫০তম গ্রীষ্মকালীন জাতীয় ক্রীড়া প্রতিযোগিতার পুরস্কার বিতরণী অনুষ্ঠানে প্রধান অতিথি হিসেবে যোগদান করেন উপমন্ত্রী।

#

গিয়াস/পাশা/মোশারফ/রফিকুল/রেজাউল/২০২৩/২০১০ ঘণ্টা

তথ্যবিবরণী                                                                                                      নম্বর : ৮৫৭

**নজরুল ইনস্টিটিউট মিলনায়তনকে অতি দ্রুত আধুনিকায়ন করা হবে**

**-- সংস্কৃতি প্রতিমন্ত্রী**

ঢাকা, ২৭ ভাদ্র (১১ সেপ্টেম্বর) :

সংস্কৃতি বিষয়ক প্রতিমন্ত্রী কে এম খালিদ বলেছেন, অতি দ্রুত কবি নজরুল ইনস্টিটিউট মিলনায়তনকে প্রয়োজনীয় সংস্কারপূর্বক আধুনিকায়ন করা হবে। সংস্কৃতি বিষয়ক মন্ত্রণালয় থেকে এজন্য প্রয়োজনীয় অর্থ বরাদ্দ করা হবে এবং এক মাসের মধ্যে এ কাজ সম্পন্ন করা হবে। আগামী মাসের প্রথম দিকে একটি নজরুল সংগীত উৎসব আয়োজনের মধ্য দিয়ে এর উদ্বোধন করা হবে।

প্রতিমন্ত্রী আজ রাজধানীর ধানমন্ডিস্থ কবি নজরুল ইনস্টিটিউট মিলনায়তনে ইনস্টিটিউট আয়োজিত ‘নজরুল সাহিত্য ও সংগীত ভাবনা সম্প্রসারণ সংক্রান্ত কর্মশালা ও সাংস্কৃতিক উৎসব ২০২৩’-এ প্রধান অতিথির বক্তব্যে এসব কথা বলেন।

প্রধান অতিথি বলেন, জাতির পিতা বঙ্গবন্ধু শেখ মুজিবুর রহমান নজরুলের ভক্ত ও একান্ত অনুরাগী ছিলেন। সেজন্য ১৯৭২ সালের ২৪ মে কোলকাতা থেকে ঢাকায় এনে কাজী নজরুল ইসলামকে জাতীয় কবির মর্যাদা প্রদান করেন। সংস্কৃতি প্রতিমন্ত্রী বলেন, কবি নজরুল তাঁর সমগ্র জীবনে ৩৪ বছর ১ মাস ২০ দিন নির্বাক ছিলেন। তিনি তাঁর স্বল্প কর্মকালীন ও সৃজনশীল জীবনে অসাধারণ লেখনীর মাধ্যমে বাংলা সাহিত্যকে সমৃদ্ধ ও বিকশিত করেছেন।

কবি নজরুল ইনস্টিটিউটের নির্বাহী পরিচালক এ এফ এম হায়াতুল্লাহ'র সভাপতিত্বে অনুষ্ঠানে বিশেষ অতিথি হিসাবে বক্তৃতা করেন সংস্কৃতি বিষয়ক মন্ত্রণালয়ের সচিব খলিল আহমদ, বাংলা একাডেমির মহাপরিচালক কবি মুহম্মদ নূরুল হুদা ও কবি নজরুল ইনস্টিটিউট ট্রাস্টি বোর্ডের চেয়ারম্যান বিশিষ্ট নজরুল সংগীতশিল্পী খায়রুল আনাম শাকিল।

সংস্কৃতি বিষয়ক সচিব খলিল আহমদ বলেন, নজরুলের সকল রচনাবলীকে ইংরেজিতে অনুবাদের উদ্যোগ নেয়া হয়েছে এবং সেজন্য দেশের বরেণ্য ব্যক্তিবর্গ, নজরুল অনুরাগী ও গবেষকদের নিয়ে একটি জাতীয় কমিটিও গঠন করা হয়েছে। জাতীয় কবি নজরুল ইসলামকে নিয়ে সংস্কৃতি বিষয়ক মন্ত্রণালয়ের বিভিন্ন উদ্যোগ ও কর্মকাণ্ডের বিবরণ দিয়ে সংস্কৃতি সচিব বলেন, নজরুলের গুরুত্বপূর্ণ রচনাবলী নিয়ে ‘Essential Rabi’ এর ন্যায় ‘Essential Nazrul’ প্রকাশের উদ্যোগ গ্রহণ করা হয়েছে। খলিল আহমদ বলেন, আগামী ডিসেম্বর মাসে এটি আলোর মুখ দেখবে এবং আগামী বছরের নজরুল জন্মবার্ষিকীতে এর ইংরেজি ভার্সন প্রকাশ করা হবে। তিনি বলেন, নজরুলের সৃষ্টিশীলতার বিভিন্ন ক্ষেত্রে আমরা ট্যালেন্ট হান্ট কর্মসূচি শুরু করতে যাচ্ছি যাতে আগামীতে নতুন ও প্রতিভাবান শিল্পী বের হয়ে আসে যাদেরকে পরবর্তীতে কবি নজরুল ইনস্টিটিউটের মাধ্যমে উন্নত মানের প্রশিক্ষণ প্রদান করা হবে। সচিব এসময় নজরুলের বিভিন্ন গুরুত্বপূর্ণ ছবিগুলোকে শৈল্পিক তুলিতে এঁকে কবি নজরুল ইনস্টিটিউটসহ বিভিন্ন জাদুঘরে প্রদর্শনের প্রস্তাব করেন।

অনুষ্ঠানে ‘একুশ শতকে নজরুলের প্রাসঙ্গিকতা’ শীর্ষক প্রবন্ধ উপস্থাপন করেন হামদর্দ বিশ্ববিদ্যালয়ের কলা ও সামাজিক বিজ্ঞান অনুষদের প্রফেসর ড. আনোয়ারুল হক। আলোচনা করেন সাউথইস্ট বিশ্ববিদ্যালয়ের বাংলা ভাষা ও সাহিত্য বিভাগের সহকারী অধ্যাপক ড. শামস্ আলদীন। অনুষ্ঠানে স্বাগত বক্তব্য রাখেন কবি নজরুল ইনস্টিটিউটের সচিব (উপসচিব) মোঃ রায়হান কাওছার।

অনুষ্ঠানে প্রতিমন্ত্রী নজরুল সংগীত, আবৃত্তি ও নৃত্য কোর্স ২০১৯-২০-এ উত্তীর্ণ প্রশিক্ষণার্থীদের মাঝে সনদপত্র প্রদান করেন। পরে দেশের খ্যাতিমান শিল্পীবৃন্দের পরিবেশনায় মনোজ্ঞ সংগীত, নৃত্য ও আবৃত্তি পরিবেশিত হয়।

#

ফয়সল/পাশা/রফিকুল/রেজাউল/২০২৩/১৯১৫ ঘণ্টা

তথ্যবিবরণী                                                                                                     নম্বর : ৮৫৬

**কোভিড-১৯ সংক্রান্ত সর্বশেষ প্রতিবেদন**

ঢাকা, ২৭ ভাদ্র (১১ সেপ্টেম্বর) :

স্বাস্থ্য অধিদপ্তরের তথ্যানুযায়ী রবিবার সকাল ৮টা থেকে আজ সোমবার সকাল ৮টা পর্যন্ত ২৪ ঘণ্টায় দেশে ১৩ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার ১ দশমিক ১৩ শতাংশ। এ সময় ১ হাজার ১৪৬ জনের নমুনা পরীক্ষা করা হয়েছে।

          গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৭৭ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ১৩ হাজার ৫০ জন।

#

সুলতানা/পাশা/রফিকুল/রেজাউল/২০২৩/১৬৫০ ঘণ্টা

তথ্যবিবরণী                                                                                              নম্বর : ৮৫৫

**ভূমি অপরাধ আইন বিষয়ক ভুয়া খবর বা গুজব**

**বিষয়ে ভূমি মন্ত্রণালয়ের সতর্কতামূলক গণবিজ্ঞপ্তি**

ঢাকা, ২৭ ভাদ্র (১১ সেপ্টেম্বর) :

‘ভূমি অপরাধ প্রতিরোধ ও প্রতিকার আইন পাস হয়েছে এবং গেজেট প্রকাশিত হয়েছে’ মর্মে একটি ভুয়া খবর বা গুজব সম্প্রতি বিভিন্ন সামাজিক যোগাযোগ মাধ্যম, ইন্টারনেটে ছড়িয়ে পড়েছে। এছাড়া একটি ‘ভুয়া গেজেট’ অনলাইন মাধ্যমে শেয়ার করা হচ্ছে। এই ধরনের ভুয়া খবর বা গুজব জনমনে বিরূপ প্রভাব ও বিভ্রান্তি সৃষ্টি করছে। এ বিষয়ে সংশ্লিষ্ট সকলকে বিভ্রান্ত না হওয়ার অনুরোধ জানিয়ে বিজ্ঞপ্তি প্রকাশ করেছে ভূমি মন্ত্রণালয়।

বিজ্ঞপ্তিতে জানানো হয়েছে, প্রকৃত তথ্য হচ্ছে ‘ভূমি অপরাধ প্রতিরোধ ও প্রতিকার আইন’ প্রস্তুত ও অনুমোদন সংক্রান্ত কার্যক্রম চলমান রয়েছে। গণপ্রজাতন্ত্রী বাংলাদেশের সংবিধান অনুযায়ী বাংলাদেশে আইন প্রণয়নের ক্ষমতা একমাত্র জাতীয় সংসদের। আইন প্রণয়নের ঘটনা জাতীয় জীবনে উল্লেখযোগ্য সংবাদ, যা সাধারণত দেশের সকল ধরনের জাতীয় গণমাধ্যমে খুবই গুরুত্বের সাথে প্রচারিত হয়। এছাড়া নতুন আইন প্রণয়নের পর তা সরকারি গেজেট বিজ্ঞপ্তির মাধ্যমেও প্রকাশ করা হয় এবং সংশ্লিষ্ট সকল সরকারি পোর্টালে প্রকাশ করা হয়।

হেল্পলাইন ১৬১২২ (বিদেশ থেকে +৮৮০ ৯৬১২৩ ১৬১২২) নম্বরে কল করে, কিংবা, ভূমি মন্ত্রণালয়ের সার্ভিস পেজ 'ভূমিসেবা Land Service' ফেসবুক পেজে ([www.facebook.com/land.gov.bd](http://www.facebook.com/land.gov.bd)) কমেন্ট করে কিংবা মেসেজ (বার্তা) প্রেরণ করে ভূমি সংক্রান্ত তথ্য জানা যাবে, ভূমি সেবা গ্রহণ করা যাবে এবং ভূমি বিষয়ক অভিযোগ জানানো যাবে।

উদ্দেশ্যপ্রণোদিতভাবে ভুয়া খবর বা গুজব ইন্টারনেটে কিংবা অন্য কোনো মাধ্যমে প্রচার করা বাংলাদেশের প্রচলিত আইনে শাস্তিযোগ্য অপরাধ।

#

নাহিয়ান/মেহেদী/শাম্মী/সাঈদা/কামাল/২০২৩/১৫৩০ ঘণ্টা